 NA RICHARD MUNGUTI WANUNUZI 25,000 wa shamba tata la Njiru walioagizwa wahame kufuatia kesi iliyowasilishwa na familia ya aliyekuwa waziri msaidizi marehemu Gerishon Kirima, wamewasilisha kesi upya kupinga kutimuliwa kwao na kufichua shamba hilo linamilikiwa na warithi wa Mwitaliano, marehemu Dominico De Masi. Maskwota hao wanaomba Mahakama Kuu isitishe kutekelezwa kwa uamuzi wa kuondoka shambani ifikapo Desemba 31, 2023. Mnamo Oktoba 23, 2023, Jaji Samson Okong’o aliwaamuru maskwota hao wahame kutoka kwa shamba hilo la Kirima ifikapo Desemba 31, 2023. Katika kesi mpya inayodhaminiwa na wabunge Babu Owino (Embakasi Mashariki) na Kapteni Ronald Karauri (Kasarani), maskwota hao wameomba mahakama isitishe kutekelezwa kwa uamuzi huo wa jaji Okong’o kwa madai ukweli haukufichuliwa na warithi ya mali ya marehemu Kirima. Kupitia kwa wakili Duncan Okatch, maskwota hao wameomba kesi hiyo ifunguliwe upya ndipo ukweli uwasilishwe kortini. “Sheria inasema endapo mahakama itatoa uamuzi fulani kisha igudue baadaye kulikuwa na dosari fulani, huwa huru kubatilisha uamuzi wake,” alisema Bw Okatch. Wakili huyo amesema katika kesi hiyo, kuna ushahidi wa kutosha kuwezesha mahakama kubatilisha uamuzi uliotolewa Oktoba 23, 2023, kwa vile jaji Okong’o hakukabidhiwa ushahidi wote. Maskwota hao pia wanaomba mahakama imruhusu msimamizi wa mali ya De Masi kuwasilisha ushahidi huo mpya ili maskwota hao watendewe haki. “Naomba kesi hii ipate kibali machoni pa sheria na mahakama kisha mwakilishi wa De Masi aruhusiwe kuwasilisha ushahidi utakaowezesha mahakama kutoa uamuzi wa busara,” alisema Bw Okatch. Bw Okatch anaomba mahakama isitishe uamuzi huo wa kuwatimua shambani hadi mahakama kuu isikilize na kuamua kesi hiyo. Katika kesi hiyo mpya, walalamishi wanadai familia ya Kirima ilificha ukweli. “Tutasimama na kuwaunga mkono maskwota hawa ambao wako na haki ya kumiliki shamba jijini Nairobi,” akasema mbunge Owino akiwa na Kapteni Karauri. Wabunge hao wawili wamewahutubia wanahabari nje ya Mahakama Kuu ya Milimani, Nairobi wakati wa kuwasilisha kesi hiyo nambari 1257 ya 2023. Maskwota hao wameomba Mahakama Kuu iratibishe kesi hiyo kuwa ya dharura na kutoa maagizo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  